କଥା ଆହୁରି ବାକି ? ଭାରତ-ଚୀନ ଲେଫ୍ଟନାଣ୍ଟସ୍ତରୀୟ ଆଲୋଚନା ଶେଷ, ନିଷ୍କର୍ସକୁ ଅପେକ୍ଷା - Prameya News7\nକଥା ଆହୁରି ବାକି ? ଭାରତ-ଚୀନ ଲେଫ୍ଟନାଣ୍ଟସ୍ତରୀୟ ଆଲୋଚନା ଶେଷ, ନିଷ୍କର୍ସକୁ ଅପେକ୍ଷା\n6/06/2020 at 4:21 PM\nନୂଆଦିଲ୍ଲୀ ୦୬।୦୬ଃ ଲଦାଖର ପୂର୍ବ ସୀମାନ୍ତରେ ମାସେ ହେବ ଭାରତ-ଚୀନ ମଧ୍ୟରେ ଉତ୍ତେଜନା ଜାରି ରହିଛି। ଏହା ମଧ୍ୟରେ ଶନିବାର ଦୁଇ ପକ୍ଷ ମଧ୍ୟରେ ଲେଫ୍ଟନାଣ୍ଟ ଜେନେରାଲସ୍ତରୀୟ ଆଲୋଚନା ହୋଇଛି। ସରକାରୀ ସୂତ୍ର ଅନୁଯାୟୀ ସୀମାରେ ଜାରି ଗତିରୋଧ ସମାପ୍ତ କରିବା ଲାଗି ଦୁଇ ଦେଶ ମଧ୍ୟରେ ଏହା ପ୍ରଥମ ବଡ ପ୍ରୟାସ। ଦୁଇ ପକ୍ଷ ମଧ୍ୟରେ ସୈନ୍ୟ ଓ କୂଟନୈତିକସ୍ତରୀୟ ଆଲୋଚନା ଏବେ ଜାରି ରହିବ। ଭାରତୀୟ ପ୍ରତିନିଧିମଣ୍ଡଳର ନେତୃତ୍ବ ଲେହ ସ୍ଥିତ ୧୪ତମ କୋରର ଜେନେରାଲ କମାଣ୍ଡିଙ୍ଗ ଅଫିସର ଲେଫ୍ଟନାଣ୍ଟ ଜେନେରାଲ ହରିନ୍ଦର ସିଂହ ନେଇଥିଲେ। ଚୀନ ପକ୍ଷରୁ ତିବ୍ବତ ମିଲିଟାରୀ ଡିଷ୍ଟ୍ରିକ୍ଟର କମାଣ୍ଡର ନେତୃତ୍ବ ନେଇଛନ୍ତି।\nଉଭୟ ପକ୍ଷ ମଧ୍ୟରେ ଲଦାଖରେ ଚୀନ ପାର୍ଶ୍ବରେ ବାସ୍ତବ ନିୟନ୍ତ୍ରଣ ରେଖାରେ ସ୍ଥିତ ମାଲଡୋରରେ ଆଲୋଚନା ହୋଇଛି। ଭାରତୀୟ ସେନାର ଜଣେ ମୁଖପାତ୍ର ଆଲୋଚନା ବିଷୟରେ ଉଲ୍ଲେଖ କରି କହିଛନ୍ତି ଭାରତ-ଚୀନ ସୀମାରେ ସାଂପ୍ରତିକ ସ୍ଥିତିକୁ ନେଇ ଭାରତ ଓ ଚୀନର ଅଧିକାରୀ ସୈନ୍ୟ ଓ କୂଟନୈତିକ ମାଧ୍ୟମରେ ଆଲୋଚନା ଜାରି ରଖିବେ।\nଶନିବାର ଦୁଇ ଦେଶ ମଧ୍ୟରେ ଲେଫ୍ଟନାଣ୍ଟ ଜେନେରାଲସ୍ତରୀୟ ଆଲୋଚନା ପୂର୍ବରୁ ଶୁକ୍ରବାର କମାଣ୍ଡରସ୍ତରୀୟ ଦୁଇ ନେତା ମଧ୍ୟରେ ୧୨ ରାଉଣ୍ଡ ଆଲୋଚନା ହୋଇ ସାରିଛି। ଏହା ବ୍ୟତୀତ ୩ ମେଜର ଜେନେରାଲସ୍ତରୀୟ ଆଲୋଚନା ମଧ୍ୟ ହୋଇ ସାରିଛି।\nଅନେକ ପର୍ଯ୍ୟାୟ ଆଲୋଚନାରେ କୌଣସି ନିଷ୍କର୍ସ ନବାହାରିବାରୁ ଏବେ ଏତେ ବଡସ୍ତରରେ ଆଲୋଚନା କରିବାକୁ ଦୁଇ ଦେଶ ନିଷ୍ପତ୍ତି ନେଇଛନ୍ତି। ଗୋଟିଏ ଦିନ ପୂର୍ବେ ଦୁଇ ଦେଶ ମଧ୍ୟରେ ହୋଇଥିବା କୂଟନୈତିକସ୍ତରୀୟ ଆାଲୋଚନାରେ ଦୁଇ ପକ୍ଷ ପରସ୍ପରର ସମ୍ବେଦନଶୀଳତା ଓ ଚିନ୍ତାକୁ ସମ୍ମାନ ଜଣାଇ ଶାନ୍ତିପୂର୍ଣ୍ଣ ଆଲୋଚନା ଜରିଆରେ ନିଜର ମତଭେଦକୁ ସମାପ୍ତ କରିବା ଉପରେ ସହମତି ପ୍ରକାଶ କରିଥିଲେ।\nଏହା ପୂର୍ବରୁ କୁହାଯାଉଥିଲା ଯେ, ଆଲୋଚନା ସମୟରେ ଭାରତୀୟ ପ୍ରତିନିଧିମଣ୍ଡଳ ପୂର୍ବ ଲଦାଖର ଗଲଓ୍ବାନ ଘାଟି, ପାଙ୍ଗଙ୍ଗ ସୋ ଓ ଗୋଗରାରେ ୨୦୨୦ ଏପ୍ରିଲ ୦୧ ସମୟରେ ସ୍ଥିତି ଯେମିତି ଥିଲା ତାହା ବଜାୟ ରଖିବାକୁ ଦାବି କରିବ। ସୀମାରେ ଚୀନ ସୈନିକଙ୍କ ଉପସ୍ଥିତିକୁ ବିରୋଧ କରିବା ସହିତ ଭାରତୀୟ ଅଞ୍ଚଳରେ ଭାରତ ଦ୍ବାର ନିର୍ମାଣ ଭିତ୍ତିଭୂମିର ନିର୍ମାଣ ବିରୋଧ ନକରିବାକୁ ଚୀନକୁ କହିବ।
